maidir leis an seasamh atá le glacadh thar ceann an Aontais Eorpaigh san Eagraíocht Idirnáisiúnta um Fhíniúin agus um Fhíon (OIV)

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena mbunaítear an seasamh atá le glacadh thar ceann an Aontais sa Chomhthionól Ginearálta de chuid OIV an 4 Samhain 2022 i ndáil leis na rúin OIV a bhfuil sé beartaithe iad a ghlacadh a bhféadfadh éifeachtaí dlíthiúla ar dhlí an Aontais a bheith mar thoradh orthu.

2.COMHTHÉACS AN TOGRA

2.1.An stádas ar leith atá ag an Aontas laistigh de OIV

Tá 48 Stát ina mbaill de OIV faoi láthair , lena n‑áirítear 20 Stát ar Ballstáit den Aontas iad. Níl an tAontas ina bhall de OIV. Mar sin féin, ón 20 Deireadh Fómhair 2017, tá OIV ag deonú don Aontas an stádas ar leith dá bhforáiltear in Airteagal 4 de Rialacha Nós Imeachta OIV, lena gcuirfear ar a chumas idirghabháil in oibreacha na gCoimisiún, na bhFo-Choimisiún agus na ngrúpaí saineolaithe agus freastal a dhéanamh ar chruinnithe an Tionóil Ghinearálta agus an Choiste Feidhmiúcháin.

2.2.OIV

Is éard atá san Eagraíocht Idirnáisiúnta um Fhíniúin agus um Fhíon (OIV) eagraíocht eolaíoch, theicniúil, idir-rialtasach atá gníomhach in earnáil an fhíonsaothraithe, deochanna fíonbhunaithe, fíonchaora boird, rísíní agus táirgí fíniúna eile. Is iad cuspóirí OIV (i) eolas a sholáthar maidir le bearta lena bhféadfar ábhair imní na dtáirgeoirí, na dtomhaltóirí agus imreoirí eile in earnáil na dtáirgí finiúna agus fíona a thabhairt san áireamh, (ii) cúnamh a thabhairt d’eagraíochtaí idirnáisiúnta a bhfuil baint acu le gníomhaíochtaí caighdeánúcháin agus (iii) cur le comhchuibhiú idirnáisiúnta na gcleachtas agus na gcaighdeán atá ann cheana.

2.3.An gníomh atá beartaithe ag OIV

Reáchtálfar an chéad Tionól Ginearálta eile de chuid OIV an 4 Samhain 2022. Sa chomhthéacs sin agus ar bhonn pléití a rinneadh i measc an ghrúpa saineolaithe ag físchruinnithe i mí Bealtaine 2022, is féidir a mheas go mbeidh na rúin seo a leanas, a mbeidh éifeacht dhlíthiúil acu ar dhlí an Aontais, ar chlár an Tionóil Ghinearálta lena nglacadh:

–Dréachtrúin OENO-TECHNO 14-567B2, 14-567B4 agus 14-567C1 lena mbunaítear an t‑idirdhealú idir breiseáin agus áiseanna próiseála le haghaidh comhdhúile fíoneolaíocha áirithe, dréachtrúin OENO-TECHNO 20-684A, 21-689 agus 21-708 lena nuashonraítear cleachtais fhíoneolaíocha áirithe atá ann cheana, dréachtrún OENO-TECHNO 20-684B lena mbunaítear cleachtas fíoneolaíoch nua agus dréachtrún OENO-TECHNO 21-707 lena ndéantar cleachtas fíoneolaíoch atá ann cheana a tharraingt siar.

–Dréachtrúin OENO-SPECIF 20-675A, 20-675B, 20-675C, 20-675D agus 20-681 lena mbunaítear sonraíochtaí aitheantais nua le haghaidh substaintí áirithe a úsáidtear i dtáirgeadh fíona, agus dréachtrúin OENO-SPECIF 17-624 agus 20-674 lena modhnaítear na sonraíochtaí sainaitheantais comhfhreagracha le haghaidh substaintí áirithe a úsáidtear i dtáirgeadh fíona.

–Dréachtrún CST‑SCMA 20-668 ina dtugtar tuairim OIV maidir le heastóscán tirim iomlán fíona a úsáidtear chun calaois i bhfíon a bhrath, dréachtrúin OENO-SCMA 19-665 agus 20-667 lena mbunaítear modhanna nua anailíse, dréachtrún OENO-SCMA 20-683 lena nuashonraítear an modh anailíse lena ndéantar an nítrigin iomlán in úrfhíonta agus i bhfíonta a chainníochtú agus dréachtrún SECSAN‑SECUAL 21-709 lena nuashonraítear na critéir maidir le hailléirginí a chainníochtú.

Faoi mar a bhí san am a chuaigh thart, is féidir a mheas go dtiocfaidh éabhlóid ar chlár chruinniú Thionól Ginearálta OIV agus go gcuirfear ar an gclár rúin eile a mbeidh éifeachtaí dlíthiúla ar dhlí an Aontais mar thoradh orthu. Chun éifeachtúlacht obair an Tionóil Ghinearálta a áirithiú agus sin a dhéanamh ar dhóigh a léiríonn urraim do rialacha na gConarthaí, déanfaidh an Coimisiún forlíonadh nó leasú in am trátha ar an togra seo chun é a chur ar a chumas don Chomhairle an seasamh a ghlacadh a bheidh le glacadh maidir leis na rúin sin freisin.

3.An seasamh atá le glacadh thar ceann an Aontais

Rinne saineolaithe eolaíocha agus teicniúla de chuid earnáil an fhíona plé fairsing ar na dréachtrúin a chuirfear chun vóta ag an gcéad Tionól Ginearálta eile de chuid OIV. Cuireann siad le comhchuibhiú idirnáisiúnta na gcaighdeán fíona agus leagfar amach leo creat lena n‑áiritheofar iomaíocht chóir i dtrádáil tháirgí earnáil an fhíona. Dá bhrí sin ba cheart tacú leo.

4.Bunús dlí

4.1.Bunús dlí don nós imeachta

4.1.1.Prionsabail